Милош Обилић/2
2.
 
ЦАРИЦА (на тигру седећи укаже се: око руке су јој увијене змије, а саламандри за њом стоје; сва је у модром пламену).  
 

ПРВА АВЕТ: Шта је воља царице? 
ДРУГА АВЕТ: Какву заповест нам носи? 
ПРВА АВЕТ: Ил' је каква услуга, 
Коју важним оком проси? 
Нек изјави мненије, 
Сестре су јој повине. 
Ми смо све три готове 
Наше силе натегнути, 
Да се њојзи угове, 
Њену жељу испунити. 
Ватру ћемо с неба снети, 
Росу у гром претворити, 
И стихије пореметит', 
Жељу твоју испунит'. 
СВЕ ТРИ: Ватру ћемо с неба снети, 
Росу у гром претворити 
И стихије пореметит', 
Жељу твоју испунит\ 
ЦАРИЦА: Одавно овде тамној у пештери 
Као окукана чамим, из прикрајка 
На светска дела гледајући тужно 
И срце морећ' завидљивим јадом. 
Сва добра дела, која људи раде, 
Хладније мени кроз срце пролазе, 
Нег' да ме ова, око витке руке 
Обавијена змија зубма гризе; 
А све пакости, које земљу стежу, 
Бесилне су и искрицу радости 
Принети мени, да би разгалила 
Облачно чело. Велика дејствија 
Силена само причина поставља. 
Зато и јесам данас наумила 
У свет вас послат', да ми вољу моју 
Испун'те, да ме љута туга мине. 
Обилну свака своју област знаде: 
Јед саламандра, силног крокодила, 
У срцу вашем жестоко дејствује. 
Но ево још и веће вама силе, 
А с којом лакше может' испунити 
Дужности. 
(Првој авети) 
Теби ово огледало 
Поклањам: ту је судба свију људи, 
Ту сваки видет' може шта га чека. 
(Другој авети) 
А теби ево ова витка трска: 
С њом удри камен: вода ће прснути; 
Додирни воду: сва ће пламен бити; 
Окачи траву: изићи ће тигар, 
Ил' шта ти хоћеш. 
(Трећој авети) 
Теби напоследак 
Предајем овај прстен, од костију 
Хијенских зграђен: његова је сила 
Разазнат сваку човечију тајну 
И њу на ползу своју употребит'. — 
То су вам знаци, које вам вручавам 
Рад моћне силе. Идите, бродите, 
И оно увек радите, што ће ме 
Обрадоват' и бриге м' растерати. 
(Спусти се у пештеру, за њом гром пукне). 
АВЕТИЊЕ (скупа): Слава теби, царице висока! 
Слава теби, кнегињо велика! 
Слава теби, дико, круно пољска! 
ПРВА АВЕТ: Сестрице, где је твоја страна? 
ДРУГА АВЕТ: Она долина. 
ПРВА АВЕТ: А теби? 
ТРЕЋА АВЕТ: Голеш планина. 
ПРВА АВЕТ: А мени трећа купина. 
ТРЕЋА АВЕТ: Где ћемо се састати? 
ПРВА АВЕТ: На оној ледини. 
ДРУГА АВЕТ: При дневној топлини. 
ТРЕЋА АВЕТ: С громовном муњом. 
ПРВА АВЕТ: С новином важном. 
ДРУГА АВЕТ: Што је добро, што је лепо, 
На зло ћемо обрнут'; 
Што је ружно, што је слепо, 
Још на горе преврнут'. 
(Ухвате се у коло). 
Учасници наше силе, 
Бауци, море, хале, виле, 
Сад се соједините, 
Сестрама помозите! 
Саламандри с јетким зубма, 
Орли, тигри с аспидама, 
У потреби притеците, 
Сестрам' помоћ носите! 
У потреби притеците, 
Сестрам' помоћ носите! 
(Међу севањем муња ишчезну).

Милош Обилић